En middelsstor, (ca. 25 millimeter), blank hornbille, svart med rødbrune dekkvinger og mørkt brunlige bein. De mangler horn og ligner ikke mye på typiske hornbiller. Hodet er forholdsvis lite, kort og bredt, uten horn eller knøler. Pronotum er rundet, svært blankt, veldig fint punktert. Dekkvingene er jevnbrede, blanke. Undersiden er kledt med lange, rødlige hår, disse er også påfallende langs sidene og mellom pronotum og dekkvingene på oversiden. Beina er forholdsvis lange, leggene på frambeina med tre lange, skarpe tenner, på mellom- og bakbeina med tverrkjøler.